CELEX: 52016PC0755
Language: el
Date: 2016-12-01
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.12.2016
            COM(2016) 755 final
            2016/0371(CNS)
            Εκσυγχρονισμός του ΦΠΑ για το διασυνοριακό ηλεκτρονικό εμπόριο μεταξύ επιχειρήσεων και καταναλωτών
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας
            {SWD(2016) 379}{SWD(2016) 382}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η παρούσα πρόταση αποτελεί μέρος της δέσμης νομοθετικών μέτρων για τον εκσυγχρονισμό του ΦΠΑ στο πλαίσιο των διασυνοριακών συναλλαγών ηλεκτρονικού εμπορίου μεταξύ επιχειρήσεων και καταναλωτών. Το πλαίσιο για τη δέσμη μέτρων συνολικά αναπτύσσεται πλήρως στην αιτιολογική έκθεση για την πρόταση οδηγίας του Συμβουλίου για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις φόρου προστιθέμενης αξίας για τις παροχές υπηρεσιών και τις πωλήσεις αγαθών εξ αποστάσεως - COM(2016) 757. 
            
            
               Η πρόταση τροποποίησης του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας
                  1
                αποτελεί σημαντικό στοιχείο της δέσμης μέτρων, δεδομένου ότι παρέχει τη βάση για την υποκείμενη υποδομή ΤΠ και την αναγκαία συνεργασία με τα κράτη μέλη για να εξασφαλιστεί η επιτυχία της επέκτασης της μικρής μονοαπευθυντικής θυρίδας (MOSS) σε υπηρεσίες διαφορετικές από τις υπηρεσίες τηλεπικοινωνιών, τις υπηρεσίες ραδιοτηλεοπτικών μεταδόσεων και τις ηλεκτρονικώς παρεχόμενες υπηρεσίες καθώς και τις πωλήσεις αγαθών εξ αποστάσεως, τόσο εντός της Κοινότητας όσο και από χώρες εκτός της Κοινότητας. Η συνολική δέσμη μέτρων εκτιμάται ότι θα αυξήσει τα έσοδα των κρατών μελών από τον ΦΠΑ κατά 7 δισ. EUR ετησίως και θα μειώσει το κανονιστικό κόστος για τις επιχειρήσεις κατά 2,3 δισ. EUR ετησίως.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το εν λόγω άρθρο ορίζει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, εκδίδει διατάξεις για την εναρμόνιση των νομοθεσιών των κρατών μελών περί των εμμέσων φόρων.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση συνάδει με την αρχή της επικουρικότητας, δεδομένου ότι τα κύρια προβλήματα που εντοπίστηκαν (στρεβλώσεις, υψηλός διοικητικός φόρτος και κόστος συμμόρφωσης, κ.λπ.) οφείλονται στους κανόνες της υφιστάμενης οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
                  2
                («οδηγία ΦΠΑ») και στις συναφείς πράξεις. Δεδομένου ότι ο ΦΠΑ είναι φόρος ο οποίος έχει εναρμονιστεί σε ενωσιακό επίπεδο, τα κράτη μέλη δεν μπορούν να θεσπίζουν με δική τους πρωτοβουλία διαφορετικούς κανόνες και, συνεπώς, κάθε πρωτοβουλία για τον εκσυγχρονισμό του ΦΠΑ στο πλαίσιο του διασυνοριακού ηλεκτρονικού εμπορίου απαιτεί την υποβολή πρότασης της Επιτροπής για την τροποποίηση της οδηγίας ΦΠΑ και των συναφών πράξεων. Θεωρείται ότι η πρόταση θα προσφέρει σαφώς προστιθέμενη αξία σε σχέση με αυτό που θα μπορούσε να επιτευχθεί σε επίπεδο κρατών μελών. Ειδικότερα, εκτός από τις τεχνικές αλλαγές που απαιτούνται για τη διεύρυνση του πεδίου εφαρμογής της MOSS, η παρούσα πρόταση θα μειώσει τον διοικητικό φόρτο για τους υποκείμενους στον φόρο που χρησιμοποιούν τη MOSS, καθώς καθιερώνει αρχή με βάση την οποία οι αιτήσεις των φορολογικών αρχών για παροχή δεδομένων σχετικά με τους υποκείμενους στον φόρο και για διοικητικές έρευνες θα πρέπει να συντονίζονται πάντα από το κράτος μέλος εγγραφής του υποκείμενου στον φόρο.
            
            
               •Αναλογικότητα
            
            
               Η πρόταση συνάδει με την αρχή της αναλογικότητας, δηλαδή δεν υπερβαίνει τα αναγκαία όρια για την επίτευξη των στόχων της ΣΛΕΕ, ιδίως δε την ομαλή λειτουργία της ενιαίας αγοράς. Όσον αφορά την επικουρικότητα, δεν είναι δυνατόν τα κράτη μέλη να αντιμετωπίσουν τα προβλήματα και τις αιτίες των προβλημάτων χωρίς πρόταση τροποποίησης της οδηγίας ΦΠΑ και των συναφών πράξεων. Από την άποψη της αναλογικότητας, δύο είναι οι ιδιαίτερα σημαντικές πτυχές της πρότασης. Η πρώτη αφορά τον συντονισμό από τα κράτη μέλη των διοικητικών ερευνών και των ελέγχων των επιχειρήσεων στο πλαίσιο του συστήματος MOSS. Ο εν λόγω συντονισμός μπορεί να οδηγήσει στη διαμόρφωση ενός πιο αποτελεσματικού και αποδοτικού καθεστώτος συμμόρφωσης για τα κράτη μέλη και τις επιχειρήσεις. Ωστόσο, δεν θα απαγορεύεται ένα κράτος μέλος κατανάλωσης να έρχεται σε άμεση επαφή με τις επιχειρήσεις, σε περίπτωση που το κράτος μέλος εγγραφής δεν συμφωνεί με την ανάγκη για έλεγχο. Η δεύτερη πτυχή αφορά τη θέσπιση διοικητικού τέλους 5% το οποίο το κράτος μέλος εγγραφής θα λαμβάνει επί των ποσών που εισπράττονται για λογαριασμό των άλλων κρατών μελών ώστε να καλύπτεται η ανάγκη των απαιτούμενων για την επικαιροποίηση του συστήματος ΤΠ MOSS επενδύσεων μετά τη διεύρυνση του πεδίου εφαρμογής του, το διαρκές κόστος συντήρησης και οι πόροι που δαπανώνται για τον έλεγχο των επιχειρήσεων που είναι εγκατεστημένες στο κράτος μέλος, με σκοπό την ενίσχυση της συνεργασίας και τη βελτίωση της συμμόρφωσης.
            
            
               •Επιλογή του νομικού μέσου
            
            
               Η παρούσα πρόταση τροποποιεί τον κανονισμό (ΕΕ) αριθ. 904/2010 του Συμβουλίου. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               Η παρούσα πρόταση αποτελεί μέρος της δέσμης νομοθετικών μέτρων για τον εκσυγχρονισμό του ΦΠΑ στο πλαίσιο των διασυνοριακών συναλλαγών ηλεκτρονικού εμπορίου μεταξύ επιχειρήσεων και καταναλωτών. Τα αποτελέσματα της εκ των υστέρων αξιολόγησης, οι διαβουλεύσεις με τα ενδιαφερόμενα μέρη και η εκτίμηση επιπτώσεων εκτίθενται λεπτομερώς στην αιτιολογική έκθεση για την πρόταση οδηγίας του Συμβουλίου για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις φόρου προστιθέμενης αξίας για τις παροχές υπηρεσιών και τις πωλήσεις αγαθών εξ αποστάσεως - COM(2016) 757.
            
            
               Κατά τη διαβούλευση με τα ενδιαφερόμενα μέρη, οι εκπρόσωποι των επιχειρήσεων ήταν σθεναρά υπέρ της ανάγκης τα κράτη μέλη να συντονίζουν τους ελέγχους, δεδομένου ότι, σε αντίθετη περίπτωση, μια επιχείρηση θα μπορούσε πιθανώς να έλθει αντιμέτωπη με 28 διαφορετικά αιτήματα ελέγχου. Η απουσία παρόμοιας διάταξης στο πλαίσιο της ισχύουσας νομοθεσίας είχε ως αποτέλεσμα τη διαμόρφωση ενός κλίματος αβεβαιότητας για τις επιχειρήσεις, ιδίως σε περιπτώσεις κατά τις οποίες λαμβάνουν αλληλογραφία από άλλες φορολογικές αρχές. Επιπλέον, τα περισσότερα κράτη μέλη έχουν δηλώσει ότι είναι επίσης υπέρ της εν λόγω προσέγγισης, δεδομένου ότι συνιστά ένα αποτελεσματικότερο μέσο αξιοποίησης των πόρων που προορίζονται για τους ελέγχους. Όσον αφορά την εκτίμηση των επιπτώσεων, η προτιμώμενη επιλογή, η οποία περιελάμβανε τον συντονισμό των ελέγχων, εκτιμήθηκε ότι θα οδηγήσει σε μεγαλύτερες μειώσεις του κόστους συμμόρφωσης για τις επιχειρήσεις σε σύγκριση με τις εναλλακτικές λύσεις.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η παρούσα πρόταση αποτελεί μέρος της δέσμης νομοθετικών μέτρων για τον εκσυγχρονισμό του ΦΠΑ στο πλαίσιο των διασυνοριακών συναλλαγών ηλεκτρονικού εμπορίου μεταξύ επιχειρήσεων και καταναλωτών. Οι δημοσιονομικές επιπτώσεις της πρότασης στο σύνολό της εκτίθενται λεπτομερώς στην αιτιολογική έκθεση για την πρόταση οδηγίας του Συμβουλίου για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις φόρου προστιθέμενης αξίας για τις παροχές υπηρεσιών και τις πωλήσεις αγαθών εξ αποστάσεως - COM(2016) 757.
            
            
               Το παρόν στοιχείο της δέσμης μέτρων εκτιμάται ότι θα έχει σημαντικές θετικές δημοσιονομικές επιπτώσεις. Ο συντονισμός των ελέγχων σε συνδυασμό με το κίνητρο του διοικητικού τέλους αναμένεται να έχει ως αποτέλεσμα τη διενέργεια ελέγχων με βάση τον κίνδυνο. Μια πιο αποτελεσματική διαδικασία ελέγχου που επικεντρώνεται στην απόδοση των ελέγχων αναμένεται να οδηγήσει σε υψηλότερα ποσοστά συμμόρφωσης σε σύγκριση με την εναλλακτική λύση της μη συντονισμένης προσέγγισης, η οποία μπορεί να έχει ως αποτέλεσμα την αδικαιολόγητη δέσμευση πόρων. Η μη αποδοτική χρήση των εν ανεπαρκεία πόρων ελέγχου μπορεί επίσης να έχει δευτερεύουσες επιπτώσεις, ήτοι τον ελλιπή έλεγχο άλλων επιχειρήσεων εκτός του συστήματος MOSS, με αποτέλεσμα χαμηλότερα ποσοστά συμμόρφωσης σε ό,τι αφορά τον ΦΠΑ και άλλους φόρους, και, ως εκ τούτου, αρνητικές επιπτώσεις στον προϋπολογισμό.
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               Οι διατάξεις που αφορούν τη MOSS και περιλαμβάνονται στον κανονισμό (ΕΕ) αριθ. 904/2010 του Συμβουλίου πρέπει να τροποποιηθούν και να συμπληρωθούν με βάσει τις προτεινόμενες τροποποιήσεις της οδηγίας ΦΠΑ. Οι εν λόγω διατάξεις καλύπτουν τους κανόνες και τις διαδικασίες για την ανταλλαγή μεταξύ των υποκείμενων στον φόρο και των οικείων φορολογικών αρχών, καθώς και μεταξύ των φορολογικών αρχών των κρατών μελών, πληροφοριών με ηλεκτρονικά μέσα για τον ΦΠΑ, ήτοι των αριθμών φορολογικού μητρώου ΦΠΑ, των δηλώσεων ΦΠΑ και των πληρωμών ΦΠΑ στη MOSS. 
            
            
               Το άρθρο 1 παράγραφος 4, το άρθρο 2 παράγραφος 2, το άρθρο 17 παράγραφος 1 στοιχείο δ) και το άρθρο 31 του κανονισμού τροποποιούνται κατά τρόπο ώστε να αντανακλούν την επέκταση του πεδίου εφαρμογής της MOSS σε υπηρεσίες διαφορετικές από τις υπηρεσίες τηλεπικοινωνιών, τις υπηρεσίες ραδιοτηλεοπτικών μεταδόσεων και τις ηλεκτρονικώς παρεχόμενες υπηρεσίες (στο εξής «ηλεκτρονικές υπηρεσίες») και στις πωλήσεις αγαθών εξ αποστάσεως (άρθρο 1 σημεία 1 έως 4 της πρότασης). 
            
            
               Ο τίτλος του τμήματος 2 του κεφαλαίου ΧΙ του κανονισμού τροποποιείται κατά τρόπον ώστε να περιοριστεί η εφαρμογή του έως τις 31 Δεκεμβρίου 2020 [άρθρο 1 σημείο 5 στοιχείο α) της πρότασης].
            
            
               Το άρθρο 1 σημείο 5 στοιχείο β) της πρότασης προσθέτει ένα νέο τμήμα 3 στο κεφάλαιο ΧΙ του κανονισμού. Περιέχει τις διατάξεις που θα είναι εφαρμοστέες από την 1η Ιανουαρίου 2021.
            
            
               Το υποτμήμα 2 του τμήματος 3 (άρθρα 47β έως 47ζ) περιλαμβάνει τις διατάξεις που αφορούν την ανταλλαγή πληροφοριών μεταξύ των κρατών μελών σχετικά με την αναγνώριση των υποκείμενων στον φόρο που κάνουν χρήση της MOSS, τις δηλώσεις ΦΠΑ και τις πληρωμές ΦΠΑ. Οι εν λόγω διατάξεις αντικατοπτρίζουν τις υφιστάμενες διατάξεις του τμήματος 2 του κεφαλαίου ΧΙ και επεκτείνουν το πεδίο εφαρμογής τους σε υπηρεσίες διαφορετικές από τις ηλεκτρονικές υπηρεσίες και στις πωλήσεις αγαθών εξ αποστάσεως.
            
            
               Το υποτμήμα 3 του τμήματος 3 (άρθρα 47η έως 47ια) περιλαμβάνει τις διατάξεις που αφορούν τον έλεγχο των συναλλαγών και των υποκείμενων στον φόρο. Το άρθρο 47η προβλέπει ότι το κράτος μέλος εισαγωγής θα πρέπει να επαληθεύει την εγκυρότητα του αριθμού φορολογικού μητρώου ΦΠΑ που πρέπει να παρέχεται στις τελωνειακές αρχές κατά την εισαγωγή αγαθών για τα οποία δηλώνεται και καταβάλλεται ΦΠΑ με χρήση του MOSS. Η ύπαρξη έγκυρου αριθμού φορολογικού μητρώου ΦΠΑ αποτελεί προϋπόθεση για την εφαρμογή της απαλλαγής κατά την εισαγωγή των εν λόγω προϊόντων. Στα άρθρα 47θ και 47ι ορίζεται ότι οι αιτήσεις κρατών μελών για δεδομένα σχετικά με τους υποκείμενους στον φόρο και για διοικητικές έρευνες θα πρέπει να συντονίζονται από το κράτος μέλος εγγραφής, ώστε να αποφεύγονται οι μη συντονισμένες αιτήσεις για δεδομένα ή διοικητικές έρευνες από περισσότερα του ενός κράτη μέλη κατανάλωσης. Ομοίως, στο άρθρο 47ια προβλέπεται η παρέμβαση του κράτους μέλους εγγραφής με σκοπό την κοινοποίηση βεβαίωσης φόρου που εκδόθηκε από κράτος μέλος κατανάλωσης μετά τη διενέργεια διοικητικής έρευνας, καθώς και την είσπραξη των ποσών που οφείλονται με βάση την εν λόγω βεβαίωση. 
            
            
               Το υποτμήμα 4 του τμήματος 3 (άρθρο 47ιβ) προβλέπει την καταβολή τέλους 5% από τα κράτη μέλη κατανάλωσης στο κράτος μέλος εγγραφής, προκειμένου να καλύπτονται οι δαπάνες του κράτους μέλους εγγραφής που συνδέονται με την είσπραξη και τον έλεγχο του ΦΠΑ σύμφωνα με τα ειδικά καθεστώτα. Στο πλαίσιο του υφιστάμενου συστήματος MOSS, τα κράτη μέλη μπορούν να παρακρατούν ένα ορισμένο ποσοστό των ποσών ΦΠΑ που εισπράττουν και οφείλουν να μεταφέρουν στα κράτη μέλη κατανάλωσης έως το τέλος του 2018
                  3
               . Η πρόταση θεσπίζει μόνιμο μηχανισμό, παρόμοιο με την καθιερωμένη πρακτική στον τομέα των τελωνείων, που επιτρέπει στο κράτος μέλος εγγραφής να λαμβάνει τέλος 5% επί των ποσών που εισπράττονται για λογαριασμό των άλλων κρατών μελών, ώστε να καλυφθούν οι απαιτούμενες για την επικαιροποίηση του συστήματος ΤΠ MOSS επενδύσεις μετά τη διεύρυνση του πεδίου εφαρμογής του, το κόστος τρέχουσας συντήρησης και οι πόροι που δαπανώνται για τον έλεγχο των επιχειρήσεων που είναι εγκατεστημένες στο κράτος μέλος, με σκοπό την ενίσχυση της συνεργασίας και τη βελτίωση της συμμόρφωσης. Στο πλαίσιο του ισχύοντος συστήματος (άρθρο 46 παράγραφος 3 του κανονισμού), τα εν λόγω ποσά παρακρατούνται από κάθε καταβολή ΦΠΑ στην MOSS που πραγματοποιείται από τα κράτη μέλη εγγραφής σε κράτος μέλος κατανάλωσης, γεγονός, ωστόσο, το οποίο προκάλεσε πολλές επιπλοκές, ιδίως όσον αφορά τις επιστροφές σε υποκείμενους στον φόρο. Ως εκ τούτου, προτείνεται το εν λόγω τέλος να υπολογίζεται σε ετήσια βάση και εκτός του συστήματος MOSS με βάση τα καθαρά σχετικά ποσά.
            
            
               Στο υποτμήμα 5 του τμήματος 3 (άρθρο 47ιγ) ορίζεται ότι η Επιτροπή δύναται να αποκτά αυτομάτως πρόσβαση στις πληροφορίες που σχετίζονται με το σύστημα MOSS και οι οποίες αποθηκεύονται στα ηλεκτρονικά συστήματα των κρατών μελών, με εξαίρεση τυχόν δεδομένα προσωπικού χαρακτήρα. Αυτό θα επιτρέψει στην Επιτροπή να συλλέγει αυτομάτως στατιστικά στοιχεία (π.χ. σχετικά με τον αριθμό των υποκείμενων στον φόρο που έχουν εγγραφεί σε ειδικό καθεστώς), χωρίς να χρειάζεται να ζητά πληροφορίες από τα κράτη μέλη. Αυτό είναι επίσης απαραίτητο για λόγους αξιολόγησης στο πλαίσιο των κανόνων για τη βελτίωση της νομοθεσίας.
            
            
               Στο υποτμήμα 6 του τμήματος 3 (άρθρο 47ιδ) ανατίθενται στην Επιτροπή οι εκτελεστικές αρμοδιότητες που απαιτούνται για τον καθορισμό των δεδομένων που πρέπει να περιλαμβάνονται στις ανταλλαγές πληροφοριών σχετικά με τον αριθμό φορολογικού μητρώου, τις δηλώσεις ΦΠΑ, τις πληρωμές ΦΠΑ, τις αιτήσεις για δεδομένα ή διοικητικές έρευνες, κ.λπ., μεταξύ των υποκείμενων στον φόρο και των κρατών μελών ή μεταξύ των κρατών μελών, καθώς και των τεχνικών μέσων για την υποβολή ή τη διαβίβαση των εν λόγω πληροφοριών. Για λόγους σαφήνειας, οι εν λόγω διατάξεις έχουν συγκεντρωθεί σε ένα και μόνο άρθρο, αντί να συμπεριληφθούν σε καθεμία από τις σχετικές διατάξεις, όπως συμβαίνει στο υφιστάμενο κείμενο του κανονισμού.
            
            
               Τέλος, το άρθρο 1 σημείο 6 της πρότασης τροποποιεί το σημείο 1 του παραρτήματος Ι, ευθυγραμμίζοντάς το με τις προτεινόμενες τροποποιήσεις της οδηγίας ΦΠΑ όσον αφορά τις πωλήσεις αγαθών εξ αποστάσεως (διαγραφή του άρθρου 34 της εν λόγω οδηγίας).
            
            
               2016/0371 (CNS)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
         
         
            
               Έχοντας υπόψη τη γνώμη του Ευρωπαϊκού Κοινοβουλίου
                  4
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  5
               ,
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 904/2010
                  6
                του Συμβουλίου θεσπίζει κανόνες σχετικά με την ανταλλαγή και αποθήκευση πληροφοριών από τα κράτη μέλη προκειμένου να καθοριστούν τα ειδικά καθεστώτα που προβλέπονται στο κεφάλαιο 6 του τίτλου XII της οδηγίας 2006/112/ΕΚ του Συμβουλίου
                  7
               .
            
            
               (2)Η επέκταση, από την 1η Ιανουαρίου 2021, των εν λόγω ειδικών καθεστώτων στις πωλήσεις αγαθών και υπηρεσιών εξ αποστάσεως διαφορετικών από τις υπηρεσίες τηλεπικοινωνιών, τις υπηρεσίες ραδιοτηλεοπτικών μεταδόσεων ή τις ηλεκτρονικώς παρεχόμενες υπηρεσίες, απαιτεί τη διεύρυνση του πεδίου εφαρμογής των κανόνων του εν λόγω κανονισμού που αφορούν την παροχή πληροφοριών και τη μεταφορά χρημάτων μεταξύ του κράτους μέλους εγγραφής και των κρατών μελών κατανάλωσης.
            
            
               (3)Η επέκταση των ειδικών καθεστώτων στις πωλήσεις εξ αποστάσεως αγαθών που εισάγονται από τρίτα εδάφη ή τρίτες χώρες προϋποθέτει ότι η τελωνειακή αρχή του κράτους μέλους εισαγωγής είναι σε θέση να εντοπίζει τις εισαγωγές αγαθών σε μικρές αποστολές για τις οποίες ο φόρος προστιθέμενης αξίας (ΦΠΑ) πρέπει να καταβληθεί μέσω ενός από τα ειδικά καθεστώτα. Ως εκ τούτου, ο αριθμός φορολογικού μητρώου ΦΠΑ βάσει του οποίου καταβάλλεται ΦΠΑ θα πρέπει να κοινοποιείται εκ των προτέρων, ώστε να ελέγχουν οι τελωνειακές αρχές την εγκυρότητά του κατά την εισαγωγή των αγαθών. 
            
            
               (4)Όσον αφορά τους υποκείμενους στον φόρο που κάνουν χρήση των εν λόγω ειδικών καθεστώτων, μπορεί να υποβάλλονται αιτήσεις για παροχή δεδομένων ή διενέργεια διοικητικών ερευνών από το κράτος μέλος εγγραφής καθώς και από όλα τα κράτη μέλη κατανάλωσης στα οποία παρέχονται τα αγαθά και οι υπηρεσίες. Για να μειωθεί ο διοικητικός φόρτος και το κόστος συμμόρφωσης για τις επιχειρήσεις και τις φορολογικές αρχές από τις πολλαπλές αιτήσεις για δεδομένα και διοικητικές έρευνες και για να αποφευχθεί η επανάληψη των ίδιων εργασιών, οι εν λόγω αιτήσεις και έρευνες θα πρέπει να συντονίζονται όσο το δυνατόν περισσότερο από το κράτος μέλος εγγραφής.
            
            
               (5)Δεδομένου ότι στο πλαίσιο των ειδικών καθεστώτων το κράτος μέλος εγγραφής εισπράττει και ελέγχει τον ΦΠΑ για λογαριασμό των κρατών μελών κατανάλωσης, είναι σκόπιμο να προβλεφθεί μηχανισμός βάσει του οποίου το κράτος μέλος εγγραφής θα λαμβάνει ένα τέλος από τα οικεία κράτη μέλη κατανάλωσης προκειμένου να καλύπτεται το κόστος είσπραξης και ελέγχου. Ωστόσο, επειδή το ισχύον σύστημα, βάσει του οποίου παρακρατείται τέλος από τα ποσά του ΦΠΑ που μεταφέρονται από το κράτος μέλος εγγραφής στα κράτη μέλη κατανάλωσης, έχει προκαλέσει επιπλοκές για τις φορολογικές αρχές, ιδίως όταν πρόκειται για επιστροφές, το εν λόγω τέλος θα πρέπει να υπολογίζεται και να καταβάλλεται σε ετήσια βάση, εκτός των ειδικών καθεστώτων.
            
            
               (6)Για την απλούστευση της συλλογής στατιστικών στοιχείων σχετικά με την εφαρμογή των ειδικών καθεστώτων, η Επιτροπή θα πρέπει να εξουσιοδοτηθεί ώστε να μπορεί να έχει πρόσβαση αυτομάτως στις γενικές πληροφορίες που σχετίζονται με τα ειδικά καθεστώτα και που αποθηκεύονται στα ηλεκτρονικά συστήματα των κρατών μελών, με εξαίρεση τα στοιχεία που αφορούν μεμονωμένους υποκείμενους στον φόρο.
            
            
               (7)Οι πληροφορίες που πρέπει να υποβάλλονται από τον υποκείμενο στον φόρο και να διαβιβάζονται μεταξύ των κρατών μελών για την εφαρμογή των ειδικών καθεστώτων, καθώς και τα τεχνικά μέσα για την υποβολή από τον υποκείμενο στον φόρο ή τη διαβίβαση των εν λόγω πληροφοριών μεταξύ των κρατών μελών θα πρέπει να θεσπισθούν σύμφωνα με την κανονιστική διαδικασία που προβλέπεται στο άρθρο 5 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  8
               .
            
            
               (8)Λαμβανομένου υπόψη του χρόνου που απαιτείται για τη λήψη των αναγκαίων μέτρων για την εφαρμογή του παρόντος κανονισμού και προκειμένου τα κράτη μέλη να προσαρμόσουν τα συστήματά τους ΤΠ για την εγγραφή στο μητρώο, δήλωση και πληρωμή του ΦΠΑ, καθώς και προκειμένου να ληφθούν υπόψη οι τροποποιήσεις που εισάγονται με το άρθρο 2 της οδηγίας […]/ΕΕ
                  9
                του Συμβουλίου, ο παρών κανονισμός θα πρέπει να αρχίσει να εφαρμόζεται από την ημερομηνία εφαρμογής των εν λόγω τροποποιήσεων. 
            
            
               (9) Ο κανονισμός (ΕΕ) αριθ. 904/2010 θα πρέπει κατά συνέπεια να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 904/2010 τροποποιείται ως εξής:
            
            
               (1) στο άρθρο 1, η παράγραφος 4 αντικαθίσταται από το ακόλουθο κείμενο:
            
            
                «4.Στον παρόντα κανονισμό προβλέπονται επίσης κανόνες και διαδικασίες για την ανταλλαγή με ηλεκτρονικά μέσα πληροφοριών για τον ΦΠΑ σχετικά με αγαθά και υπηρεσίες που παρέχονται σύμφωνα με τα ειδικά καθεστώτα που προβλέπονται στο κεφάλαιο 6 του τίτλου XII της οδηγίας 2006/112/ΕΚ, καθώς επίσης για κάθε επακόλουθη ανταλλαγή πληροφοριών και, όσον αφορά τα αγαθά και τις υπηρεσίες που καλύπτονται από τα εν λόγω ειδικά καθεστώτα, για τη μεταφορά χρημάτων μεταξύ των αρμόδιων αρχών των κρατών μελών».
            
            
               (2) στο άρθρο 2, η παράγραφος 2 αντικαθίσταται από το ακόλουθο κείμενο:
            
            
               «2.Οι ορισμοί που περιλαμβάνονται στα άρθρα 358α, 369α και 369ιβ της οδηγίας 2006/112/ΕΚ για τους σκοπούς καθενός ειδικού καθεστώτος ισχύουν επίσης για τους σκοπούς του παρόντος κανονισμού.»
            
         
         
            
                (3) στο άρθρο 17 παράγραφος 1, το στοιχείο δ) αντικαθίσταται από το ακόλουθο κείμενο:
            
            
               «δ)τις πληροφορίες τις οποίες συλλέγει δυνάμει των άρθρων 360, 361, 364, 365, 369γ, 369στ, 369ζ, 369ιε, 369ιστ, 369ιθ και 369κ της οδηγίας 2006/112/ΕΚ».
            
            
               (4) το άρθρο 31 τροποποιείται ως εξής:
            
            
               α)
                     η παράγραφος 1 αντικαθίσταται από το ακόλουθο κείμενο:
            
            
               «1.Οι αρμόδιες αρχές κάθε κράτους μέλους μεριμνούν ώστε τα πρόσωπα που αφορούν οι ενδοκοινοτικές παραδόσεις αγαθών ή ενδοκοινοτικές παροχές υπηρεσιών και οι μη εγκατεστημένοι υποκείμενοι στον φόρο που παρέχουν υπηρεσίες να έχουν τη δυνατότητα να λαμβάνουν, για τις ανάγκες του συγκεκριμένου τύπου πράξης, επιβεβαίωση με ηλεκτρονικά μέσα της εγκυρότητας του αριθμού φορολογικού μητρώου ΦΠΑ οιουδήποτε συγκεκριμένου προσώπου, καθώς και του ονόματος και της διεύθυνσης που αντιστοιχούν σε αυτό. Οι πληροφορίες αυτές πρέπει να αντιστοιχούν στα δεδομένα που αναφέρονται στο άρθρο 17.»
            
            
               β)η παράγραφος 3 διαγράφεται.
            
            
               (5) το κεφάλαιο XI τροποποιείται ως εξής:
            
            
               α)
                     ο τίτλος του τμήματος 2 αντικαθίσταται από το ακόλουθο κείμενο:
            
            
               «Διατάξεις εφαρμοστέες από την 1η Ιανουαρίου 2015 έως τις 31 Δεκεμβρίου 2020»
            
            
               β)
                     προστίθεται το ακόλουθο τμήμα 3:
            
            
               «ΤΜΗΜΑ 3
               Διατάξεις εφαρμοστέες από την 1η Ιανουαρίου 2021
            
            
               Υποτμήμα 1
            
            
               Γενική διάταξη
            
            
               Άρθρο 47α
            
            
               Οι διατάξεις του παρόντος τμήματος εφαρμόζονται από την 1η Ιανουαρίου 2021.
            
            
               Υποτμήμα 2
                  Ανταλλαγή πληροφοριών
            
            
               Άρθρο 47β
            
            
               1.
                     Οι πληροφορίες που παρέχονται από τον υποκείμενο στον φόρο που κάνει χρήση του ειδικού καθεστώτος του τμήματος 2 του κεφαλαίου 6 του τίτλου ΧΙΙ της οδηγίας 2006/112/ΕΚ στο κράτος μέλος εγγραφής κατά την έναρξη των δραστηριοτήτων του, δυνάμει του άρθρου 361 της εν λόγω οδηγίας, υποβάλλονται με ηλεκτρονικά μέσα. Τα αντίστοιχα στοιχεία για την ταυτοποίηση του υποκείμενου στον φόρο που κάνει χρήση του ειδικού καθεστώτος του τμήματος 3 του κεφαλαίου 6 του τίτλου ΧΙΙ της οδηγίας 2006/112/ΕΚ κατά την έναρξη των δραστηριοτήτων του, δυνάμει του άρθρου 369β της εν λόγω οδηγίας, υποβάλλονται με ηλεκτρονικά μέσα.
            
            
               2.
                     Το κράτος μέλος εγγραφής διαβιβάζει με ηλεκτρονικά μέσα τις πληροφορίες που αναφέρονται στην παράγραφο 1 στις αρμόδιες αρχές των άλλων κρατών μελών εντός δέκα ημερών από το τέλος του μήνα στη διάρκεια του οποίου έλαβε τις πληροφορίες από τον υποκείμενο στο φόρο που κάνει χρήση ενός από τα ειδικά καθεστώτα των τμημάτων 2 και 3 του κεφαλαίου 6 του τίτλου XII της οδηγίας 2006/112/ΕΚ. Με τον ίδιο τρόπο, το κράτος μέλος εγγραφής ενημερώνει τις αρμόδιες αρχές των άλλων κρατών μελών για τον χορηγηθέντα ατομικό αριθμό φορολογικού μητρώου ΦΠΑ.
            
            
               3. 
                     Το κράτος μέλος εγγραφής ενημερώνει αμελλητί, με ηλεκτρονικά μέσα, τις αρμόδιες αρχές των άλλων κρατών μελών, εάν ο υποκείμενος στον φόρο που κάνει χρήση ενός από τα ειδικά καθεστώτα των τμημάτων 2 και 3 του κεφαλαίου 6 του τίτλου ΧΙΙ της οδηγίας 2006/112/ΕΚ έχει εξαιρεθεί από το εν λόγω ειδικό καθεστώς.
            
         
         
            
               Άρθρο 47γ
            
            
               1.
                     Οι πληροφορίες που παρέχονται από τον υποκείμενο στον φόρο που κάνει χρήση του ειδικού καθεστώτος του τμήματος 4 του κεφαλαίου 6 του τίτλου ΧΙΙ της οδηγίας 2006/112/ΕΚ, ή τον μεσάζοντά του, στο κράτος μέλος εγγραφής κατά την έναρξη των δραστηριοτήτων του, σύμφωνα με το άρθρο 369ιστ παράγραφοι 1 και 2 της εν λόγω οδηγίας, υποβάλλονται με ηλεκτρονικά μέσα. Τυχόν αλλαγές στις εν λόγω πληροφορίες που παρέχονται σύμφωνα με το άρθρο 369ιστ παράγραφος 3 της οδηγίας 2006/112/ΕΚ υποβάλλονται επίσης με ηλεκτρονικά μέσα.
            
            
               2.
                     Το κράτος μέλος εγγραφής διαβιβάζει, με ηλεκτρονικά μέσα, τις πληροφορίες που αναφέρονται στην παράγραφο 1 στις αρμόδιες αρχές των άλλων κρατών μελών εντός δέκα ημερών από το τέλος του μήνα στη διάρκεια του οποίου οι πληροφορίες ελήφθησαν από τον υποκείμενο στον φόρο που κάνει χρήση του ειδικού καθεστώτος του τμήματος 4 του κεφαλαίου 6 του τίτλου ΧΙΙ της οδηγίας 2006/112/ΕΚ, ή, ανάλογα με την περίπτωση, τον μεσάζοντά του.
            
            
               3.
                     Το κράτος μέλος εγγραφής ενημερώνει αμελλητί, με ηλεκτρονικά μέσα, τις αρμόδιες αρχές των άλλων κρατών μελών, εάν ο υποκείμενος στον φόρο που κάνει χρήση του ειδικού καθεστώτος του τμήματος 4 του κεφαλαίου 6 του τίτλου ΧΙΙ της οδηγίας 2006/112/ΕΚ ή, ανάλογα με την περίπτωση, ο μεσάζοντας του, έχει εξαιρεθεί από το ειδικό καθεστώς.
            
            
               Άρθρο 47δ
            
            
               1.
                     Η δήλωση ΦΠΑ, με τις λεπτομέρειες που αναφέρονται στα άρθρα 365, 369ζ και 369κ της οδηγίας 2006/112/ΕΚ, υποβάλλεται με ηλεκτρονικά μέσα. 
            
            
               2.
                     Το κράτος μέλος εγγραφής διαβιβάζει τις πληροφορίες αυτές, με ηλεκτρονικά μέσα, στην ενδιαφερόμενη αρμόδια αρχή του κράτους μέλους κατανάλωσης το αργότερο εντός είκοσι ημερών από το τέλος του μηνός στη διάρκεια του οποίου έλαβε την δήλωση. 
            
            
               Το κράτος μέλος εγγραφής διαβιβάζει επίσης τις πληροφορίες που προβλέπονται στις παραγράφους 2 και 3 του άρθρου 369ζ της οδηγίας 2006/112/ΕΚ στην αρμόδια αρχή του οικείου κράτους μέλους εγκατάστασης. 
            
            
               Τα κράτη μέλη που έχουν απαιτήσει τη συμπλήρωση της δήλωσης ΦΠΑ σε εθνικό νόμισμα εκτός του ευρώ, μετατρέπουν τα ποσά σε ευρώ με τη συναλλαγματική ισοτιμία που ισχύει την τελευταία ημέρα της φορολογικής περιόδου. Η μετατροπή γίνεται σύμφωνα με τις συναλλαγματικές ισοτιμίες που δημοσίευσε η Ευρωπαϊκή Κεντρική Τράπεζα την ημέρα εκείνη, ή, εάν δεν υπήρξε δημοσίευση τη συγκεκριμένη ημέρα, τις ισοτιμίες της επόμενης ημέρας δημοσίευσης. 
            
            
               Άρθρο 47ε
            
            
               Το κράτος μέλος εγγραφής διαβιβάζει, με ηλεκτρονικά μέσα, στο κράτος μέλος κατανάλωσης τις πληροφορίες που απαιτούνται για τη σύνδεση κάθε πληρωμής με την αντίστοιχη τριμηνιαία δήλωση ή βεβαίωση ΦΠΑ. 
            
            
               Άρθρο 47στ
            
            
               1.
                     Το κράτος μέλος εγγραφής εξασφαλίζει ότι το ποσό που έχει καταβάλει ο υποκείμενος στον φόρο που κάνει χρήση ενός από τα ειδικά καθεστώτα που προβλέπονται στο κεφάλαιο 6 του τίτλου ΧΙΙ της οδηγίας 2006/112/ΕΚ ή, ανάλογα με την περίπτωση, ο μεσάζοντάς του, μεταφέρεται σε τραπεζικό λογαριασμό σε ευρώ, που έχει υποδείξει το κράτος μέλος κατανάλωσης στο οποίο οφείλεται ο φόρος. 
            
            
               Τα κράτη μέλη που είχαν απαιτήσει την καταβολή του φόρου σε εθνικό νόμισμα εκτός του ευρώ μετατρέπουν τα ποσά σε ευρώ με τη συναλλαγματική ισοτιμία που ισχύει την τελευταία ημέρα της φορολογικής περιόδου. Η μετατροπή γίνεται σύμφωνα με τις συναλλαγματικές ισοτιμίες που δημοσίευσε η Ευρωπαϊκή Κεντρική Τράπεζα την ημέρα εκείνη, ή, εάν δεν υπήρξε δημοσίευση τη συγκεκριμένη ημέρα, τις ισοτιμίες της επόμενης ημέρας δημοσίευσης. 
            
            
               Η μεταφορά πραγματοποιείται το αργότερο εντός δέκα ημερών μετά το τέλος του μήνα στη διάρκεια του οποίου ελήφθη η πληρωμή.
            
            
               2.
                     Εάν ο υποκείμενος στον φόρο που κάνει χρήση του ειδικού καθεστώτος, ή, ανάλογα με την περίπτωση, ο μεσάζοντάς του, δεν καταβάλει το συνολικό ποσό του οφειλόμενου φόρου, το κράτος μέλος εγγραφής εξασφαλίζει ότι τα ποσά μεταβιβάζονται στα κράτη μέλη κατανάλωσης κατ’ αναλογία με τον φόρο που οφείλεται σε κάθε κράτος μέλος. Το κράτος μέλος εγγραφής ενημερώνει, με ηλεκτρονικά μέσα, τις αρμόδιες αρχές των κρατών μελών κατανάλωσης. 
            
            
               Άρθρο 47ζ
            
            
               Τα κράτη μέλη κοινοποιούν, με ηλεκτρονικά μέσα, στις αρμόδιες αρχές των άλλων κρατών μελών τους σχετικούς αριθμούς τραπεζικών λογαριασμών για την κατάθεση των ποσών σύμφωνα με το άρθρο 47στ.
            
            
               Τα κράτη μέλη κοινοποιούν αμελλητί, με ηλεκτρονικά μέσα, στις αρμόδιες αρχές των άλλων κρατών μελών και στην Επιτροπή τις μεταβολές των φορολογικών συντελεστών που ισχύουν για τις παραδόσεις αγαθών και την παροχή υπηρεσιών στις οποίες εφαρμόζονται τα ειδικά καθεστώτα. 
            
            
               Υποτμήμα 3
                  Έλεγχος συναλλαγών και υποκείμενων στον φόρο
            
         
         
            
               Άρθρο 47η
            
            
               Τα κράτη μέλη, κατά την εισαγωγή αγαθών σε σχέση με τα οποία δηλώνεται ΦΠΑ στο πλαίσιο του ειδικού καθεστώτος που προβλέπεται στο τμήμα 4 του κεφαλαίου 6 του τίτλου ΧΙΙ της οδηγίας 2006/112/ΕΚ, επαληθεύουν την εγκυρότητα του ατομικού αριθμού φορολογικού μητρώου ΦΠΑ που έχει χορηγηθεί δυνάμει του άρθρου 369ιζ της εν λόγω οδηγίας και έχει κοινοποιηθεί εκ των προτέρων για τη συγκεκριμένη εισαγωγή στο κράτος μέλος στο οποίο πραγματοποιείται η εισαγωγή. 
            
            
               Άρθρο 47θ
            
            
               1.
                     Για την απόκτηση των δεδομένων υποκείμενου στον φόρο ή μεσάζοντα δυνάμει των άρθρων 369, 369ια και 369κδ της οδηγίας 2006/112/ΕΚ, το κράτος μέλος κατανάλωσης υποβάλλει προηγουμένως αίτηση, με ηλεκτρονικά μέσα, στο κράτος μέλος εγγραφής.
            
            
               2.
                     Όταν το κράτος μέλος εγγραφής λάβει την εν λόγω αίτηση, την διαβιβάζει αμελλητί, με ηλεκτρονικά μέσα, στον υποκείμενο στον φόρο ή τον μεσάζοντα.
            
            
               3.
                     Κατόπιν αιτήματος, ο υποκείμενος στον φόρο ή ο μεσάζων υποβάλλει τα ζητηθέντα δεδομένα, με ηλεκτρονικά μέσα, στο κράτος μέλος εγγραφής. Για την υποβολή των δεδομένων στο κράτος μέλος εγγραφής μπορεί να χρησιμοποιηθεί τυποποιημένο έντυπο. 
            
            
               4.
                     Το κράτος μέλος εγγραφής διαβιβάζει αμελλητί τα δεδομένα που έλαβε με ηλεκτρονικά μέσα στο αιτούν κράτος μέλος κατανάλωσης.
            
            
               5.
                     Εάν το αιτούν κράτος μέλος κατανάλωσης δεν λάβει τα δεδομένα εντός 30 ημερών από την αίτηση, το εν λόγω κράτος μέλος μπορεί να λάβει οποιοδήποτε μέτρο σύμφωνα με την εθνική του νομοθεσία για την απόκτηση των εν λόγω δεδομένων.
            
            
               Άρθρο 47ι
            
            
               1.
                     Εάν το κράτος μέλος εγγραφής αποφασίσει να διενεργήσει στην επικράτειά του διοικητική έρευνα επί υποκείμενου στον φόρο που κάνει χρήση ενός από τα ειδικά καθεστώτα που προβλέπονται στο κεφάλαιο 6 του τίτλου ΧΙΙ της οδηγίας 2006/112/ΕΚ, ή, ανάλογα με την περίπτωση, επί μεσάζοντος, ενημερώνει προηγουμένως τις αρμόδιες αρχές των άλλων κρατών μελών.
            
            
               2.
                     Εάν το κράτος μέλος κατανάλωσης αποφασίσει ότι απαιτείται διοικητική έρευνα, διαβουλεύεται προηγουμένως με το κράτος μέλος εγγραφής σχετικά με την ανάγκη να διενεργηθεί έρευνα. 
            
            
               Σε περιπτώσεις συμφωνίας σχετικά με την ανάγκη για διοικητική έρευνα, το κράτος μέλος εγγραφής ενημερώνει τα άλλα κράτη μέλη. 
            
            
               Σε περιπτώσεις που το κράτος μέλος εγγραφής δεν συμφωνεί με την ανάγκη για διοικητική έρευνα, ενημερώνει σχετικά τα άλλα οικεία κράτη μέλη κατανάλωσης αναφέροντας τους λόγους της μη συμφωνίας. Εάν τουλάχιστον δύο κράτη μέλη θεωρούν ότι απαιτείται διοικητική έρευνα, το κράτος μέλος εγγραφής υποχρεούται να διενεργήσει διοικητική έρευνα σε συντονισμό με τα εν λόγω κράτη μέλη. Εάν μόνο ένα κράτος μέλος κατανάλωσης θεωρεί ότι η έρευνα είναι απαραίτητη, το εν λόγω κράτος μέλος κατανάλωσης δύναται να λάβει οποιαδήποτε κατάλληλα μέτρα σύμφωνα με την εθνική του νομοθεσία.
            
            
               3.
                     Κάθε οικείο κράτος μέλος κατανάλωσης δύναται να συμμετέχει σε διοικητική έρευνα που διενεργείται με πρωτοβουλία του κράτους μέλους εγγραφής ή κατόπιν αίτησης ενός κράτους μέλους κατανάλωσης. Για την εν λόγω διοικητική έρευνα μπορούν να χρησιμοποιηθούν τα εργαλεία και οι διαδικασίες που αναφέρονται στον παρόντα κανονισμό.
            
            
               4.
                     Κάθε κράτος μέλος κοινοποιεί στα άλλα κράτη μέλη και στην Επιτροπή τα στοιχεία του υπεύθυνου για τον συντονισμό των διοικητικών ερευνών εντός του εν λόγω κράτους μέλους. 
            
            
               Άρθρο 47ια
            
            
               Μετά την ολοκλήρωση διοικητικής έρευνας που διενεργήθηκε σύμφωνα με το άρθρο 47ι, ένα κράτος μέλος κατανάλωσης δύναται να αποφασίσει να εκδώσει, σύμφωνα με την εθνική του νομοθεσία, νέα βεβαίωση φόρου, η οποία συμπεριλαμβάνει τυχόν τόκους και ποινές που πρέπει να καταβληθούν.
            
            
               Όταν ένα κράτος μέλος κατανάλωσης εκδώσει αυτού του είδους τη βεβαίωση, ζητεί από το κράτος μέλος εγγραφής, σύμφωνα με το άρθρο 25, να την κοινοποιήσει στον υποκείμενο στον φόρο ή, ανάλογα με την περίπτωση, στον μεσάζοντά του, και να εισπράξει το οφειλόμενο ποσό βάσει της βεβαίωσης. Η εν λόγω αίτηση κοινοποίησης, καθώς και η επακόλουθη κοινοποίηση στον υποκείμενο στον φόρο ή, ανάλογα με την περίπτωση, στον μεσάζοντά του, πραγματοποιείται με ηλεκτρονικά μέσα. 
            
            
               Υποτμήμα 4
                  Τέλη που αφορούν την είσπραξη και τον έλεγχο των φόρων που εισπράττονται σύμφωνα με τα ειδικά καθεστώτα
            
            
               Άρθρο 47ιβ
            
         
         
            
               Το κράτος μέλος κατανάλωσης καταβάλλει στο κράτος μέλος εγγραφής τέλος επί του συνολικού ποσού που εισπράττεται για λογαριασμό του κράτους μέλους κατανάλωσης σύμφωνα με τα ειδικά καθεστώτα που προβλέπονται στο κεφάλαιο 6 του τίτλου ΧΙΙ της οδηγίας 2006/112/ΕΚ.
            
            
               Το εν λόγω τέλος ανέρχεται στο 5% του συνολικού ποσού που εισπράττεται από το κράτος μέλος εγγραφής για λογαριασμό του κράτους μέλους κατανάλωσης, συμπεριλαμβανομένων των ποσών που εισπράττονται μετά τη διενέργεια διοικητικής έρευνας σύμφωνα με το άρθρο 47ι. 
            
            
               Το τέλος που καταβάλλεται ετησίως με βάση ένα πλήρες ημερολογιακό έτος μεταφέρεται από το κράτος μέλος κατανάλωσης στο συγκεκριμένο κράτος μέλος εγγραφής το αργότερο έως τις 31 Μαρτίου του επόμενου ημερολογιακού έτους. 
            
            
               Υποτμήμα 5
                  Στατιστικά στοιχεία
            
            
               Άρθρο 47ιγ
            
            
               Τα κράτη μέλη παρέχουν στην Επιτροπή πρόσβαση στις στατιστικές πληροφορίες που αποθηκεύονται στο ηλεκτρονικό σύστημά τους σύμφωνα με το άρθρο 17 παράγραφος 1 στοιχείο δ). Οι εν λόγω πληροφορίες δεν περιέχουν δεδομένα προσωπικού χαρακτήρα».
            
            
               Υποτμήμα 6
                  Ανάθεση εκτελεστικών αρμοδιοτήτων
            
            
               Άρθρο 47ιδ 
            
            
               Η Επιτροπή εξουσιοδοτείται να θεσπίσει τα ακόλουθα μέτρα, σύμφωνα με τη διαδικασία εξέτασης που προβλέπεται στο άρθρο 58 παράγραφος 2:
            
            
               α)τις πληροφορίες που πρέπει να υποβάλλει ο υποκείμενος στον φόρο, όπως αναφέρονται στα άρθρα 47β παράγραφος 1, 47δ παράγραφος 1 και 47θ παράγραφος 3, καθώς και τα τεχνικά μέσα για την υποβολή των εν λόγω πληροφοριών,
            
            
               β)τις πληροφορίες που πρέπει να διαβιβάζονται μεταξύ των κρατών μελών, όπως αναφέρονται στα άρθρα 47β παράγραφοι 2 και 3, 47γ παράγραφοι 2 και 3, 47δ παράγραφος 2, 47ε, 47στ παράγραφος 2, 47θ παράγραφοι 1, 2 και 4, 47ι παράγραφοι 1, 2 και 4 και 47ια, καθώς και τα τεχνικά μέσα για τη διαβίβαση των εν λόγω πληροφοριών,
            
            
               γ)τον κατάλογο με τα ελάχιστα στοιχεία που πρέπει να υποβάλλονται από τον υποκείμενο στον φόρο, όπως αναφέρονται στο άρθρο 47γ παράγραφος 1, καθώς και τα τεχνικά μέσα για την υποβολή των εν λόγω πληροφοριών,
            
            
               δ)τα τεχνικά μέσα για τη διαβίβαση μεταξύ των κρατών μελών των πληροφοριών που αναφέρονται στο άρθρο 47ζ, 
            
            
               ε)τα τεχνικά μέσα με τα οποία θα επαληθεύει το κράτος μέλος εισαγωγής τις πληροφορίες που αναφέρονται στο άρθρο 47η,
            
            
               στ)τις πληροφορίες στις οποίες θα αποκτά πρόσβαση η Επιτροπή, όπως αναφέρονται στο άρθρο 47ιγ, καθώς και τα τεχνικά μέσα για την εξαγωγή των εν λόγω πληροφοριών.»
            
            
               (6) το παράρτημα I τροποποιείται ως εξής: 
            
            
               α)το σημείο 1 αντικαθίσταται από το ακόλουθο κείμενο:
            
            
               «1.
                     πωλήσεις εξ αποστάσεως (άρθρο 33 της οδηγίας 2006/112/ΕΚ)·»
            
            
               β)το σημείο 3 αντικαθίσταται από το ακόλουθο κείμενο:
            
            
               «3.
                     υπηρεσίες τηλεπικοινωνιών, υπηρεσίες ραδιοτηλεοπτικών μεταδόσεων και ηλεκτρονικώς παρεχόμενες υπηρεσίες (άρθρο 58 της οδηγίας 2006/112/ΕΚ), εκτός των περιπτώσεων στις οποίες ο υποκείμενος στον φόρο κάνει χρήση των ειδικών καθεστώτων του κεφαλαίου 6 του τίτλου ΧΙΙ της οδηγίας 2006/112/ΕΚ.»
            
         
         
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός εφαρμόζεται από την 1η Ιανουαρίου 2021. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 268 της 12.10.2010, σ. 1.
               
               
                  
                     (2)
                  ΕΕ L 347 της 11.12.2006, σ. 1.
               
               
                  
                     (3)
                  30% από 1ης Ιανουαρίου 2015 έως 31 Δεκεμβρίου 2016, 15% από 1ης Ιανουαρίου 2017 έως 31 Δεκεμβρίου 2018, καμία παρακράτηση πλέον από 1ης Ιανουαρίου 2019.
               
               
                  
                     (4)
                  ΕΕ C της , σ. .
               
               
                  
                     (5)
                  ΕΕ C της , σ. .
               
               
                  
                     (6)
                  Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1).
               
               
                  
                     (7)
                  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (8)
                  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (9)
                  Οδηγία […]/ΕΕ του Συμβουλίου, της […], για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις φόρου προστιθέμενης αξίας για τις παροχές υπηρεσιών και τις πωλήσεις αγαθών εξ αποστάσεως.